REGOLAMENT TAL-KUMMISSJONI (KE) Nru 1285/2008
tal-15 ta' Diċembru 2008
dwar l-introduzzjoni fil-Komunità ta' kunsinni personali ta' prodotti li joriġinaw mill-annimali u li jemenda r-Regolament (KE) Nru 136/2004
(Test b'rilevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 97/78/KE tat-18 ta' Diċembru 1997, li tistabbilixxi l-prinċipji li jirregolaw l-organizzazzjoni tal-verifiki veterinarji fuq prodotti li jidħlu fil-Komunità minn pajjiżi terzi (1), u b'mod partikolari l-Artikoli 3(5), 16(3) u 17(7) tagħha,
Wara li kkunsidrat id-Direttiva tal-Kunsill 2002/99/KE tas-16 ta' Diċembru 2002 li tistabbilixxi r-regoli sanitarji għall-annimali u li jiddeterminaw il-produzzjoni, l-ipproċessar, id-distribuzzjoni u l-introduzzjoni ta' prodotti li joriġinaw mill-annimali u li huma għall-konsum uman (2), u b'mod partikolari t-tielet inċiż tal-Artikolu 8(5) tagħha,
Wara li kkunsidrat ir-Regolament (KE) Nru 882/2004 tal-Parlament Ewropew u tal-Kunsill tad-29 ta' April 2004 dwar il-kontrolli uffiċjali mwettqa biex tiġi żgurata l-verifika tal-konformità mal-liġi tal-għalf u l-ikel, mas-saħħa tal-annimali u mar-regoli dwar il-welfare tal-annimali (3), u b'mod partikolari l-Artikolu 25(2)(c) u (d) tiegħu,
Billi:
(1)
Id-Direttiva 97/78/KE tistipula l-verifiki veterinarji fuq kunsinni ta' ċerti prodotti li joriġinaw mill-annimali introdotti fil-Komunità minn pajjiżi terzi.
(2)
Skont l-Artikolu 3(1) u (2) tad-Direttiva, l-Istati Membri għandhom jiżguraw li ebda kunsinna minn pajjiż terz ma għandha tiġi introdotta fil-Komunità mingħajr ma tkun ġiet suġġetta għall-kontrolli veterinarji xierqa (kontrolli sistematiċi), u li l-kunsinni jkunu ġew introdotti fil-Komunità permezz ta' stabbilimenti ta' spezzjoni fil-fruntieri.
(3)
Skont l-Artikolu 16 tad-Direttiva 97/78/KE, dawk ir-rekwiżiti ma għandhomx japplikaw għal prodotti li jagħmlu parti mill-bagalja ta' min jivvjaġġa u huma maħsuba għall-konsum personali tagħhom, dment li l-kwantità tagħhom ma taqbiżx kwantità li għandha tiġi ddefinita skont il-proċedura deskritta fid-Direttiva. Barra minn hekk, dawk ir-rekwiżiti ma għandhomx japplikaw għal prodotti mibgħuta f'kunsinni żgħar lil persuni privati, dment li l-prodotti mhumiex qed jiġu impurtati għal kummerċ, sakemm il-kwantità tagħhom ma taqbiżx kwantità li għandha tiġi ddefinita skont il-proċedura deskritta f'dik id-Direttiva.
(4)
Id-Deċiżjoni tal-Kummissjoni 2007/275/KE tas- 17 ta' April 2007 rigward listi ta' annimali u prodotti soġġetti għal kontrolli f'postijiet ta' spezzjoni fil-fruntiera skont id-Direttivi 91/496/KEE u 97/78/KE (4) tniżżel il-prodotti li joriġinaw mill-annimali li huma suġġetti għal kontrolli veterinarji fi stabbilimenti ta' spezzjoni fil-fruntieri.
(5)
L-Artikolu 8 tar-Regolament tal-Kummissjoni (KE) Nru 136/2004 li jistabbilixxi proċeduri għal kontrolli veterinarji f'postijiet ta' spezzjoni fuq il-fruntieri tal-Komunità fuq prodotti importati minn pajjiżi terzi (5) jistipula limitu ta' piż ta' 1 kg għall-eżenzjoni mill-kontrolli veterinarji sistematiċi għall-prodotti maħsuba għall-konsum mill-bniedem minn pajjiżi approvati jew partijiet tagħhom. Dak l-Artikolu jistipula wkoll limiti fuq il-piż għal prodotti speċifiċi oħra li joriġinaw minn annimali introdotti fid-Danimarka, inter alia, minn Greenland u mill-Gżejjer Faeroe, u fir-rigward ta' ċerti ħut introdotti fil-Finlandja u l-Iżvezja mir-Russja.
(6)
L-Anness II tad-Deċiżjoni 2007/25/KE iniżżel prodotti komposti li huma eżenti mill-kontrolli veterinarji. Għalhekk, dawn il-prodotti għandhom jiġu eżenti wkoll mill-kontrolli veterinarji sistematiċi meta jagħmlu parti mill-bagalji ta' min jivvjaġġa u huma maħsuba għall-konsum personali tagħhom jew meta jintbagħtu f'kunsinni żgħar lil persuni privati.
(7)
Ir-rekwiżiti u b'mod partikolari l-limitu tal-piż għall-introduzzjoni tal-kunsinni tal-prodotti li joriġinaw mill-annimali għall-konsum personali huma għalhekk stipulati f'bosta testi leġiżlattivi. Madankollu, dawk ir-rekwiżiti jeħtieġu li jinftiehmu faċilment mill-awtoritajiet tal-infurzar, minn dawk li jivvjaġġaw u mill-pubbliku ġenerali. Għalhekk jeħtieġ li t-tipi u l-kwantitajiet ta' prodotti, li joriġinaw mill-annimali li għalihom tista' tingħata eżenzjoni mill-verifiki veterinarji stipulati għall-importazzjonijiet kummerċjali, jiġu simplifikati u jinġabru f'Regolament wieħed.
(8)
Ir-riskju possibbli tal-introduzzjoni ta' mard tal-annimali fil-Komunità permezz tal-introduzzjoni ta' prodotti li joriġinaw mill-annimali għandhom dejjem jitqiesu meta jiġu stipulati miżuri li jirregolaw tali introduzzjonijiet. Il-livell ta' riskju għas-saħħa tal-annimali jvarja skont fatturi differenti, bħat-tip tal-prodott, l-ispeċi tal-annimal li minnu joriġinaw il-prodotti, u l-possibbiltà li jkun hemm aġent pateġeniku preżenti.
(9)
Waħda mill-aktar mard perikolużi li tista' potenzjalment tiġi introdotta fil-Komunità hi l-marda tal-ilsien u d-dwiefer (MLD). L-Awtorità Ewropea għas-Sikurezza Alimentari (EFSA) ivvalutat ir-riskju tal-introduzzjoni tal-MLD fil-Komunità. Il-valutazzjoni turi b'mod ċar li l-introduzzjoni tal-laħam u l-prodotti tal-laħam u tal-ħalib u l-prodotti tal-ħalib huma mezzi potenzjali kif il-vajrus MLD jidħol fil-Komunità.
(10)
Sabiex tiġi evitata l-introduzzjoni ta' tali mard, il-Komunità stabbiliet, għal bosta snin, sensiela sħiħa ta' regoli li jirregolaw l-importazzjonijiet ta' annimali ħajjin u l-prodotti li joriġinaw mill-annimali għall-użu kummerċjali.
(11)
Ir-Regolament tal-Kummissjoni (KE) Nru 745/2004 (6) jistipula miżuri marbuta mal-importazzjoni tal-laħam u prodotti tal-laħam u tal-ħalib u ta' prodotti tal-ħalib għall-konsum personali. Skont dak ir-Regolament, laħam u prodotti tal-laħam u tal-ħalib u ta' prodotti tal-ħalib ma jistgħux jiġu introdotti fil-Komunità minn dawk li jivvjaġġaw sakemm dawn il-prodotti ma jikkonformawx bis-sħiħ mar-regoli ta' importazzjoni kummerċjali tal-Komunità.
(12)
Dak il-prinċipju għandu jinżamm fil-ġejjieni sabiex jiżgura li l-Komunità żżomm l-istat mingħajr MLD tagħha. Għalhekk, il-kwantità tal-laħam u prodotti tal-laħam u tal-ħalib u tal-prodotti tal-ħalib li tinġarr mill-passiġġieri li għandha tiġi eżentata mill-kontrolli veterinarji sistematiċi fil-fruntieri stipulata mid-Direttiva 97/78/KE għandha tiġi ffissata għal żero.
(13)
Il-miżuri stipulati f'dan ir-Regolament għandhom ikunu mingħajr ħsara għal-leġiżlazzjoni veterinarja Komunitarja li għandha bħala għan il-kontroll u l-qerda tal-mard tal-annimali, jew li tikkonċerna ċerti miżuri ta' ħarsien.
(14)
Il-miżuri stipulati f'dan ir-Regolament għandhom ikunu mingħajr ħsara għal-leġiżlazzjoni li timplimenta r-Regolament tal-Kunsill (KE) Nru 338/97 dwar il-protezzjoni ta' speċi ta' fawna u flora slavaġġi billi jkun regolat il-kummerċ fihom (7).
(15)
Jeħtieġ ukoll li jiġi żgurat li t-tagħrif dwar il-kontrolli veterinarji u r-regoli applikabbli għall-introduzzjoni ta' prodotti li joriġinaw mill-annimali jiġu pprovduti lil min jivvjaġġa u lill-pubbliku ġenerali.
(16)
Ċerti pajjiżi terzi, minħabba l-qrubija ġeografika u l-istatus ta' saħħet l-annimali tagħhom, jistgħu jitqiesu bħala ta' riskju minimali għal saħħet l-annimali fl-UE. Kwantitajiet limitati ta' laħam u prodotti tal-laħam u ta' ħalib u prodotti tal-ħalib minn dawn il-pajjiżi għandhom għaldaqstant jissoktaw ikunu eżenti minn kontrolli veterinarji.
(17)
Barra minn dan, ċerti pajjiżi terzi ġirien għandhom ftehim veterinarji speċifiċi mal-Komunità fir-rigward ta' aspetti relevanti tal-leġiżlazzjoni veterinarja tal-Komunità.
(18)
Il-kunsinni personali tal-prodotti li joriġinaw mill-annimali fi kwantitajiet inqas minn ċertu limitu minn dawn il-pajjiżi membri għandhom għalhekk jibqgħu barra l-ambitu tal-kontrolli veterinarji sistematiċi stipulati mid-Direttiva 97/78/KE. Madankollu, għall-informazzjoni xierqa tal-passiġġieri, dawn il-pajjiżi terzi għandhom jiġu indikati bħala pajjiżi eżenti fuq il-materjal pubbliċitarju relevanti kollu.
(19)
B'mod ġenerali, l-istat ta' saħħet l-annimali tal-Kroazja jista' jitqies li jippreżenta riskju ta' saħħet l-annimal minimu għall-Komunità. Prodotti li joriġinaw mill-annimali fi kwantitajiet inqas minn ċertu limitu li jagħmlu parti mill-bagalja tal-passiġġier jew mibgħuta f'kunsinni żgħar lil konsumaturi mill-Kroazja għandhom jibqgħu barra mill-ambitu tal-kontrolli veterinarji sistematiċi stipulati mid-Direttiva 97/78/KE. Biex jiġi żgurat li jingħata tagħrif eżatt lill-passiġġieri, il-Kroazja għandha tiġi indikata bħala pajjiż eżenti fuq il-materjal pubbliċitarju relevanti kollu stipulat minn dan ir-Regolament.
(20)
Madankollu, minħabba l-qagħda attwali tad-deni klassiku tal-ħnieżer fil-Kroazja, il-laħam tal-majjal u l-prodotti tal-laħam tal-majjal jista' jkun ta' riskju possibbli ta' saħħet l-annimali għall-UE. Biex tindirizza din il-kwistjoni, il-Kroazja qablet li tieħu miżuri xierqa biex tiżgura li tali prodotti maħsuba għall-Komunità u li jinġarru minn dawk li jivvjaġġaw jew mibgħuta bil-posta lill-individwi privati ma jitilqux mit-territorju tagħhom.
(21)
Barra minn hekk, għandu jiġi ċċarat li d-dispożizzjonijiet li japplikaw għal ċerti prodotti li joriġinaw mill-annimali maħsuba għall-konsum mill-bniedem għandhom japplikaw ukoll għal prodotti li joriġinaw mill-annimali maħsuba għall-għalf tal-annimali domestiċi, sabiex jiġi evitat li min jivvjaġġa jew il-konsumaturi jduru mar-regoli stipulati f'dan ir-Regolament.
(22)
Għandu jibqa' jkun hemm diżinċentiva li tipprevjeni l-introduzzjoni ta' kunsinni, ta' prodotti li joriġinaw mill-annimali, li mhumiex kummerċjali u li mhumiex f'konformità mar-rekwiżiti tas-saħħa Komunitarji, fil-Komunità mingħajr ma jkollhom l-awtorizzazzjoni veterinarja meħtieġa. L-Istati Membri għandhom għalhekk jissoktaw li jimponu tali spejjeż u pieni kif meħtieġ, kif ukoll spejjeż għat-tneħħija tal-prodotti, fuq persuni responsabbli mill-ksur tar-regoli fuq l-introduzzjoni fil-Komunità ta' prodotti li joriġinaw mill-annimali.
(23)
L-Istati Membri se jissoktaw jipprovdu tagħrif xieraq lill-Kummissjoni dwar il-mekkaniżmi li waqqfu għall-infurzar tar-regoli stipulati f'dan ir-Regolament. Barra minn hekk, it-tagħrif ipprovdut jista' wara jintuża biex jiġu riveduti r-regoli stipulati f'dan ir-Regolament.
(24)
Biex jiġi żgurat li t-tagħrif dwar ir-rekwiżiti rigward l-introduzzjoni fil-Komunità ta' prodotti li joriġinaw mill-annimali qiegħed jingħadda b'mod effettiv lil min jivvjaġġa u lill-pubbliku ġenerali, l-Istati Membri u l-operaturi internazzjonali tat-trasport tal-passiġġieri għandhom iressqu r-rekwiżiti quddiem għajnejn il-pubbliku ġenerali u l-passiġġieri li jittieħdu fil-Komunità.
(25)
Fid-dawl tad-diffikultajiet fil-ġbir tat-tagħrif rigward l-imħażen tal-posta, għandu jingħata aktar ħin lill-Istati Membri biex iressqu dan it-tagħrif.
(26)
Għal raġunijiet ta' konsistenza u ċarezza tal-leġiżlazzjoni Komunitarja, jeħtieġ li jiġi emendat l-Artikolu 8 tar-Regolament (KE) Nru 136/2004 u li jitħassar ir-Regolament (KE) Nru 745/2004.
(27)
Il-miżuri stipulati f'dan ir-Regolament huma skont l-opinjoni tal-Kumitat Permanenti għall-Katina Alimentari u s-Saħħa tal-Annimali,
ADOTTAT DAN IR-REGOLAMENT:
Artikolu 1
Is-Suġġett
1. Dan ir-Regolament jistipula r-regoli rigward l-introduzzjoni fil-Komunità ta' kunsinni personali, ta' prodotti li joriġinaw mill-annimali, li mhumiex kummerċjali li jagħmlu parti mill-bagalja ta' min jivvjaġġa, jew li jintbagħtu f'kunsinni żgħar lil persuni privat, jew li huma ordnati mill-bogħod (pereżempju, bil-posta, bit-telefown jew permezz tal-Internet) u mwassla lill-konsumatur.
2. Dan ir-Regolament ma għandux japplika għal kunsinni personali mill-Andorra, il-Liechtenstein, in-Norveġja, San Marino u l-Iżvizzera. Barra minn hekk, dan ir-Regolament ma għandux japplikaw għall-kunsinni personali tal-prodotti tas-sajd mill-Gżejjer Faeroe u l-Iżlanda. Madankollu, għall-informazzjoni xierqa tal-passiġġieri, dawn il-pajjiżi terzi għandhom jiġu indikati bħala pajjiżi eżenti fil-materjal pubbliċitarju relevanti kollu.
3. Dan ir-Regolament għandu japplika mingħajr ħsara għal-leġiżlazzjoni veterinarja Komunitarja li għandha bħala għan il-kontroll u l-qerda tal-mard tal-annimali, jew li tikkonċerna ċerti miżuri ta' ħarsien.
4. Dan ir-Regolament għandu japplika mingħajr ħsara għar-regoli rilevanti dwar l-iċċertifikar li jinsabu fi ħdan il-leġiżlazzjoni li timplimenta r-Regolament tal-Kunsill (KE) Nru 338/97 dwar il-protezzjoni tal-ispeċi ta' fawna u flora slavaġġ billi jirregolaw il-kummerċ fiha.
Artikolu 2
Regoli rigward l-introduzzjoni fil-Komunità ta' kunsinni personali ta' prodotti li joriġinaw mill-annimali
1. Il-kunsinni personali tal-prodotti li joriġinaw mill-annimali, għall-konsum personali mill-bniedem, kif imsemmi fl-Artikolu 16(1)(a), (b), u (d), u fl-Artikolu 16(4) tad-Direttiva 97/78/KE, ma għandhomx ikunu suġġetti għar-regoli stipulati fil-Kapitolu I ta' dik id-Direttiva, dment li huma:
(a)
elenkati fil-Parti 1 tal-Anness I u mhumiex koperti mill-Artikolu 6(1) tad-Deċiżjoni 2007/275/KE, u li l-kwantità konġunta tagħhom ma taqbiżx il-limitu fil-piż ta' 0 kilogramma;
(b)
elenkati fil-Parti 1 tal-Anness II u l-kwantità konġunta tagħhom ma taqbiżx il-limitu fil-piż ta' 2 kilogrammi;
(c)
prodotti tas-sajd imnaddfa mill-ġewwieni u friski jew ippreparati, jew prodotti tas-sajd ipproċessati, skont it-tifsira tal-punti 3.5, 3.6 jew 7.4 tal-Anness I tar-Regolament (KE) Nru 853/2004, u l-kwantità konġunta tagħhom ma taqbiżx il-limitu fil-piż ta' 20 kilogramma jew il-piż ta' ħuta waħda, ikun liema jkun l-itqal piż;
(d)
prodotti għajr dawk imsemmija fil-Paragrafi (a), (b), (c) jew fl-Artikolu 6(1) tad-Deċiżjoni 2007/275/KE, u li l-kwantità konġunta tagħhom ma taqbiżx il-limitu fil-piż ta' 2 kilogrammi.
2. Il-kunsinni personali ta' prodotti tal-annimali għall-għalf tal-annimali domestiċi, ma għandhomx ikunu suġġetti għar-regoli stipulati fil-Kapitolu I tad-Direttiva 97/78/KE, dment li huma:
(a)
elenkati fil-Parti 2 tal-Anness I u l-kwantità konġunta tagħhom ma taqbiżx il-limitu fil-piż ta' 0 kilogramma;
(b)
elenkati fil-Parti 2 tal-Anness II u l-kwantità konġunta tagħhom ma taqbiżx il-limitu fil-piż ta' 2 kilogrammi.
3. Bħala deroga mill-Paragrafi 1(a), 1(b), 1(d) u 2, il-kunsinni personali tal-prodotti tal-annimali, li ġejjin mill-Kroazja, mill-Gżejjer Faeroe, Greenland jew l-Iżlanda, ma għandhomx ikunu suġġetti għar-regoli stipulati fil-Kapitolu I ta' dik id-Direttiva, dment li huma:
(a)
elenkati fl-Anness I u mhumiex koperti mill-Artikolu 6(1) tad-Deċiżjoni 2007/275/KE, u li l-kwantità konġunta tagħhom ma taqbiżx il-limitu fil-piż ta' 10 kilogrammi;
(b)
elenkati fl-Anness II u l-kwantità konġunta tagħhom ma taqbiżx il-limitu fil-piż ta' 10 kilogrammi;
(c)
prodotti għajr dawk imsemmija fil-Paragrafi 1 (c), 3(a), 3(b) ta' dan l-Artikolu jew fl-Artikolu 6(1) tad-Deċiżjoni 2007/275/KE, u li l-kwantità konġunta tagħhom ma taqbiżx il-limitu fil-piż ta' 10 kilogrammi.
Artikolu 3
Tagħrif li għandu jingħata mill-Istati Membri lil min jiv- vjaġġa u lill-pubbliku ġenerali
1. L-Istati Membri għandhom jiżguraw li fil-punti relevanti kollha ta' dħul fil-Komunità, il-kundizzjonijiet veterinarji applikabbli għall-kunsinni personali introdotti fil-Komunità jiġi ppreżentati quddiem dawk li jivvjaġġaw li jaslu minn pajjiżi terzi.
2. It-tagħrif mogħti lil min jivvjaġġa skont il-paragrafu 1 għandu jinkludi mill-inqas it-tagħrif f'wieħed mill-posters stipulati fl-Anness III muri minn avviżi prominenti mqiegħda f'postijiet fejn jidhru faċilment.
3. L-Istati Membri jistgħu jikkomplimentaw dak it-tagħrif b'tagħrif supplimentari, inkluż:
(a)
it-tagħrif imniżżel fl-Anness IV;
(b)
tagħrif xieraq għall-kundizzjonijiet lokali, u bid-dispożizzjonijiet nazzjonali tagħhom adottati skont id-Direttiva 97/78/KE.
4. It-tagħrif stipulat fil-paragrafi 2 u 3 għandu jitfassal:
(a)
f'mill-inqas lingwa uffiċjali tal-Istat Membri ta' introduzzjoni fil-Komunità;
(b)
it-tieni lingwa meqjusa xierqa mill-awtorità kompetenti; li t-tieni lingwa tista' tkun il-lingwa użata fil-pajjiż ġar jew, fil-każ tal-ajruporti jew il-portijiet, il-lingwa l-aktar probabbli li tintuża minn passiġġieri li jaslu hemm.
L-Istati Membri għandhom jiżguraw li l-pubbliku ġenerali hu konxju mir-rekwiżiti rigward l-introduzzjoni fil-Komunità ta' prodotti li joriġinaw mill-annimali li jintbagħtu f'kunsinni żgħar lil persuni privati jew li huma ordnati mill-bogħod mill-konsumaturi finali.
Artikolu 4
Tagħrif li għandu jintbagħat mill-operaturi tat-trasport tal-passiġġieri internazzjonali u mis-servizzi postali lill-klijenti tagħhom
L-operaturi tat-trasport tal-passiġġieri internazzjonali, kif ukoll l-operaturi tal-ajruport u tal-port u l-aġenziji tal-ivvjaġġar, kif ukoll servizzi postali se jiġbdu l-attenzjoni tal-klijenti tagħhom għar-regoli stipulati f'dan ir-Regolament, b'mod partikolari billi jipprovdulhom it-tagħrif stipulat fl-Annessi III u IV, kif stipulat fl-Artikolu 3.
Artikolu 5
Kontrolli
1. L-awtorità jew l-awtoritajiet kompetenti, u dawk li jagħmlu kontrolli uffiċjali, f'kooperazzjoni mal-operaturi tal-port u tal-ajruport u l-operaturi responsabbli għal punti ta' dħul oħra għall-kunsinni personali ta' prodotti li joriġinaw mill-annimali, se jorganizzaw kontrolli effettivi f'punti ta' dħul fil-Komunità.
2. Il-kontroli stipulat fil-paragrafu 1 se jimmiraw li jiskopru l-preżenza ta' kunsinni personali ta' prodotti li joriġinaw mill-annimali u biex jivverifikaw li l-kundizzjonijiet stipulati fl-Artikolu 2 huma ssodisfati.
3. Il-kontrolli stipulati fil-paragrafu 1 jistgħu jiġu organizzati permezz ta' strateġija bbażata fuq ir-riskju, inkluż, jekk jitqies meħtieġ mill-awtorità kompetenti tal-Istat Membru, l-użu ta' għajnuniet ta' skoperta effettivi, bħal tagħmir tal-iskanjar u klieb imħarrġa, biex jeżaminaw volumi kbar ta' bagalji personali għall-preżenza ta' kunsinni personali ta' prodotti li joriġinaw mill-annimali.
Artikolu 6
Il-pieni
1. L-awtorità jew l-awtoritajiet kompetenti, li jagħmlu kontrolli uffiċjali se:
(a)
jidentifikaw il-kunsinni personali li qegħdin jiksru r-regoli stipulati f'dan ir-Regolament;
(b)
jaħtfu u jeqirdu tali kunsinni skont il-liġi nazzjonali.
2. L-awtorità jew l-awtoritajiet kompetenti, li jagħmlu kontrolli uffiċjali, jistgħu jimponu spejjeż jew pieni għall-persuni responsabbli għal kwalunkwe kunsinna personali li tinstab fi vjolazzjoni tar-regoli stipulati f'dan ir-Regolament.
3. L-Istati Membri se jiżguraw li l-leġiżlazzjoni nazzjonali applikabbli għall-qbid u l-qerda tal-kunsinni personali tidentifika l-persuna naturali jew legali responsabbli għall-ispejjeż tal-qerda ta' kull kunsinna personali bħal din li tinqabad.
Artikolu 7
Obbligi ta' rappurtar
1. Kull sena, l-Istati Membri se jippreżentaw lill-Kummissjoni, l-aktar tard fl-1 ta' Mejju, rapport li jagħti taqsira tat-tagħrif rilevanti dwar il-miżuri meħuda biex jirriklamaw u jinfurzaw ir-regoli stipulati f'dan ir-Regolament, u fuq ir-riżultati tagħhom.
2. Ir-rapport se jkun fis-sura ta' tabella mimlija kif stipulat fl-Anness V.
Artikolu 8
Emendi
L-Artikolu 8 tar-Regolament (KE) Nru 136/2004 jinbidel b'dan li ġej:
“Artikolu 8
Regoli speċifiċi għal prodotti li jkunu fil-bagalji ta' min jivvjaġġa jew li jintbagħtu bħala kunsinni lil persuni privati
Prodotti li joriġinaw mill-annimali li jkunu fil-bagalja ta' min jivvjaġġa jew li jintbagħtu bħala kunsinni żgħar lil persuni privati għandhom jikkonformaw mar-rekwiżiti stipulati fir-Regolament tal-Kummissjoni (KE) Nru 1285/2008.”
Artikolu 9
Ir-revoka
Ir-Regolament (KE) Nru 745/2004 hu mħassar.
Referenzi għar-Regolament imħassar għandhom jiġu mifhuma bħala referenzi għal dan ir-Regolament u għandhom jiġu kkorrelati skont it-tabella li tinsab fl-Anness VII.
Artikolu 10
Id-dispożizzjonijiet ta' tranżizzjoni
Bħala deroga mill-paragrafu 2 tal-Artikolu 7, l-Istati Membri se jippreżentaw lill-Kummissjoni tabella mimlija kif stipulata fl-Anness VI, għall-perjodu ta' rappurtar qabel l-1 ta' Jannar 2011.
Artikolu 11
Dħul fis-seħħ u applikazzjoni
Dan ir-Regolament għandu jidħol fis-seħħ fl-20 jum wara l-pubblikazzjoni tiegħu fil-Ġurnal Uffiċjali tal-Unjoni Ewropea.
Dan ir-Regolament għandu japplika mill-1 ta' Mejju 2009.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 15 ta' Diċembru 2008.